Nemesváralja

Nemesváralja (1899-ig Nemes-Podhrágy, szlovákul Zemianske Podhradie) község Szlovákiában a Trencséni kerületben a Vágújhelyi járásban.

Fekvése 
Vágújhelytől 10 km-re északra a Bosáci-völgy középső részén fekszik.

Története 
Határában, a falutól nyugatra régészeti lelőhely található, ahol a lausitzi, hallstatti és laténi kultúrához tartozó település és földvár maradványai kerültek elő.

A mai települést 1397-ben "Podhrady" néven említik először. 1477-ben "Podhragye", 1484-ben "Podhradie", 1598-ban "Podhrady prenes Bsacz" alakban szerepel az írott forrásokban. Kezdetben Beckó várához tartozott, később urai a Pohrády, Erdődy és Osztrolukai Osztroluczky családok voltak. 1598-ben 22 háza volt. 1784-ben 149 házában, 178 család és 886 lakos élt, akiknek fele nemes volt. 1828-ban 111 ház és 823 lakos élt a faluban. Lakói főként mezőgazdaságból éltek. A 19. században négy szeszfőzde és téglagyár működött a községben.

Vályi András szerint "Nemes Podrágynak földes Urai több Uraságok, fekszik Bosaczához nem meszsze, mellynek filiája."

Fényes Elek szerint "Podhrágy, (Nemes), tót falu, Trencsén vgyében, Beczkóhoz nyugotra 1 1/2 óra: 240 kath., 572 evang., 58 zsidó lak. Evang. anyatemplom. Ékesiti a Prileszky család szép kastélya. Határa nagy, de nem igen termékeny; erdeje, legelője bőven. F. u. többen. Ut. p. Trencsén."

A trianoni békeszerződésig Trencsén vármegye Trencséni járásához tartozott.

Népessége 
1910-ben 832, túlnyomórészt szlovák anyanyelvű lakosa volt.

2001-ben 780 lakosából 767 szlovák volt.

2011-ben 753 lakosából 738 szlovák volt.

2021-ben 764 lakosából 738 (+3) szlovák, 13 (+1) egyéb és 13 ismeretlen nemzetiségű volt.

Nevezetességei 
 Legrégibb épülete a 17. században épített kéttornyú reneszánsz kastély, melyet 19. században klasszicista stílusban építettek át. Tulajdonosai a Prileszky és Osztrolúkai családok voltak. A kastélyt angolpark övezi.
 Evangélikus temploma 1785 és 1801 között épült korai empire stílusban.
 A harangtorony 1882-ben épült.
 Jozef Ľudovít Holuby és Ľudovít Rizner emlékháza az egykori evangélikus lelkészlak épületében 1994-ben nyílt.

Híres emberek 
 Itt született 1849-ben Ľudovít V. Rizner bibliográfus, itt is van eltemetve.
 Itt született 1851-ben Balkay Adolf katona, vadász, Komárom főkapitánya, író, felügyelő-intéző.
 Itt alkotott 1861 és 1919 között Jozef Ľudovít Holuby botanikus, néprajztudós.
 Itt alkotott 1744 és 1746 között Pavol Doležal költő, nyelvész.

Jegyzetek

Források 
Jozef Ľudovít Holuby 1898: Zpráva o "Hradiskách", predhistorickej velikej osade pri Zemianskom Podhradi v Trenčiansku. Sborník museálnej slovenskej spoločnosti.
1997 Zemianske Podhradie v histórii.
Ladislav Veliačik 2010: Depot železných nástrojov z doby laténskej zo Zemianskeho Podhradia-Martákovej skaly. Študijné zvesti 47, 149-155.
Nevizánszky Gábor – Prohászka Péter 2017: Jozef Ľudovít Holuby und die archäologischen Denkmäler von Zemianske Podhradie/Nemespodhragy aus dem Jahr 1881. Studia Historica Nitriensia 21 - supplementum, 297-307.

További információk 

 Községinfó
 Nemesváralja Szlovákia térképén
 A község a szlovák múzeumok oldalán
 Tourist-channel.sk
 Zamky.sk
 E-obce.sk

Nemesvaralja
Trencsén vármegye települései